**Sarajevo, maj 2017. godine**

**SMJERNICE EKONOMSKE I FISKALNE POLITIKE ZA PERIOD 2018. – 2020.**

# BOSNA I HERCEGOVINA

# FEDERACIJA BOSNE I HERCEGOVINE

# FEDERALNO MINISTARSTVO FINANSIJA

# FEDERALNO MINISTARSTVO FINANCIJA

# SADRŽAJ

[BOSNA I HERCEGOVINA 0](file:///C:\Users\sbezdrob\Desktop\Smjernice%20ekonomske%20i%20fiskalne%20politike%20(2018-2020).docx#_Toc482799246)

[FEDERACIJA BOSNE I HERCEGOVINE 0](file:///C:\Users\sbezdrob\Desktop\Smjernice%20ekonomske%20i%20fiskalne%20politike%20(2018-2020).docx#_Toc482799247)

[FEDERALNO MINISTARSTVO FINANSIJA 0](file:///C:\Users\sbezdrob\Desktop\Smjernice%20ekonomske%20i%20fiskalne%20politike%20(2018-2020).docx#_Toc482799248)

[FEDERALNO MINISTARSTVO FINANCIJA 0](file:///C:\Users\sbezdrob\Desktop\Smjernice%20ekonomske%20i%20fiskalne%20politike%20(2018-2020).docx#_Toc482799249)

[SADRŽAJ 1](#_Toc482799250)

[1. UVOD 2](#_Toc482799251)

[2. CILJEVI I PRIORITETI VLADE FEDERACIJE BIH U PERIODU OD 2018. - 2020. 3](#_Toc482799252)

[3. MAKROEKONOMSKA KRETANJA U SREDNJOROČNOM PERIODU 4](#_Toc482799253)

[3.1. Međunarodno makroekonomsko okruženje za period od 2013 – 2016. godine sa projekcijama 4](#_Toc482799254)

[3.2. Makroekonomska kretanja u Federaciji BiH za period od 2013. - 2016. godine 5](#_Toc482799255)

[3.3. Makroekonomske projekcije za period od 2018. – 2020. godine 6](#_Toc482799256)

[4. FISKALNA POLITIKA U SREDNJOROČNOM PERIODU 12](#_Toc482799257)

[4.1. Porezna politika i javni prihodi 12](#_Toc482799258)

[4.2. Javni prihodi za period 2018 – 2020. godine 15](#_Toc482799259)

[5. JAVNI DUG U SREDNJOROČNOM PERIODU 19](#_Toc482799260)

[5.1. Stanje i projekcije javnog duga u periodu od 2018. – 2020. godine 19](#_Toc482799261)

[5.1.1. Stanje javnog duga u Federaciji BiH u periodu od 2014. - 2016. godine 19](#_Toc482799262)

[5.1.2. Smjernice za upravljanje dugom 20](#_Toc482799263)

[5.1.3. Projekcija otplate i stanja duga u Federaciji BiH u periodu od 2012 - 2020. godine 23](#_Toc482799264)

# 1. UVOD

U skladu sa Zakonom o budžetima u Federaciji Bosne i Hercegovine, Vlada Federacije BiH, na prijedlog Federalnog ministarstva finansija, donosi Smjernice ekonomske i fiskalne politike za period 2018. – 2020. godina.

Smjernice sadrže:

1. strateške ciljeve ekonomske i fiskalne politike Federacije BiH;
2. osnovne makroekonomske pokazatelje Federacije BiH;
3. osnovne pokazatelje ekonomske i fiskalne politike Federacije BiH;
4. pretpostavke društvenog i privrednog razvoja za budžetsku i za sljedeće dvije godine;
5. procjenu prihoda budžeta i
6. predviđene promjene javnog duga i strategiju upravljanja javnim dugom.

Temeljni dokumenti koji opredjeljuju strateško usmjerenje ekonomske politike Vlade Federacije Bosne i Hercegovine u narednom periodu predstavljaju Program rada Vlade Federacije BiH za mandatni period 2015. – 2018., Reformska agenda 2015. – 2018. koju su usvojile sve vlade u BiH, Program ekonomskih reformi Federacije BiH 2017. – 2019., kao i strateški okvir koji uključuje razvojne dokumente poput Strategije EU 2020, Strategije razvoja Jugoistočne Evrope 2020., te sektorske strategije na nivou BiH i Federacije BiH.

Smjernice ekonomske i fiskalne politike za period 2018. – 2020. godina će u značajnoj mjeri usmjeriti djelovanje federalnih ministarstava i institucija na politike i aktivnosti koje će najviše doprinijeti ostvarenju zacrtanih strateških ciljeva.

Svrha ovog dokumenta je prevođenje srednjoročne fiskalne strategije u budžetsku metodologiju, te definisanje okvira za budžetske planove budžetskih i vanbudžetskih korisnika.

Federalno ministarstvo finansija je poštujući budžetski kalendar pripremilo i dostavilo Vladi Federacije BiH Smjernice ekonomske i fiskalne politike za period 2018. – 2020. godina na razmatranje i usvajanje, a iste predstavljaju osnovu nižim nivoima vlasti za izradu srednjoročnih i godišnjih planova.

Kako je Vlada Federacije BiH odlučna u provedbi reformskih aktivnosti, te će u narednom srednjoročnom periodu poduzeti strukturne napore fisklane konsolidacije, tako Smjernice stavljaju fokus na politiku smanjenja/ograničavanja javne potrošnje na svim nivoima vlasti u Federaciji BiH.

U skladu sa gore navedenim, uloga ovog dokumenta je prvenstveno definisati smjer i ciljeve ekonomske politike sa naglaskom na nastavku provođenja fiskalne konsolidacije, koja neće narušiti osnove ekonomskog oporavka.

Pored toga, prioriteti Vlade Federacije BiH će u narednom periodu biti usmjereni i na povećanje konkurentnosti privrede, projekte intenziviranja privrednog razvoja, jačanje unutrašnje društvene stabilnosti Federacije BiH, iniciranje i provođenje reformi usklađenih sa potrebama Bosne i Hercegovine na putu ka pridruživanju Evropskoj uniji, jačanje regionalne saradnje, te jačanje koordinacije i saradnje sa nižim nivoima vlasti u Federaciji BiH.

# 2. CILJEVI I PRIORITETI VLADE FEDERACIJE BIH U PERIODU OD 2018. - 2020.

Opšti ciljevi i prioriteti Vlade Federacije Bosne i Hercegovine u periodu 2018. – 2020. godina usmjereni su na postizanje visokog i održivog ekonomskog razvoja, a samim tim i podsticanje većeg privrednog rasta, veći prosperitet i stvaranje novih radnih mjesta, a sve kroz jačanje regionalne saradnje i veze sa EU.

U osvojenom Programu rada Vlade Federacije Bosne i Hercegovine za mandatni period 2015. – 2018. godine, jasno su utvrđeni i istaknuti strateški ciljevi Vlade Federacije Bosne i Hercegovine. Ovi ciljevi ujedno predstavljaju dio strateškog okvira koji opredjeljuje rad Vlade Federacije Bosne i Hercegovine u narednom periodu. Navedeni ciljevi, prije svega odnose se na:

* Makroekonomska stabilnost,
* Konkurentnost,
* Održivi razvoj,
* Zapošljavanje,
* Socijalna uključenost i
* EU integracije.

Imajući u vidu trenutnu situaciju kao i buduće potrebe, strateški ciljevi i opredjeljenja Vlade Federacije Bosne i Hercegovine se ogledaju kroz društveno – ekonomski razvoj koji, prvenstveno podrazumijeva razvoj konkurentnosti domaće privrede i tržišta rada. Jačanje privrede i konkurentnosti ključ je održivog i stabilnog rasta u cijeloj Bosni i Hercegovini kako bi se obezbijedio bolji životni standard građana i prosperitet. S druge strane, model stabilnog rasta privrede i jačanja konkurentnosti mora osigurati socijalnu jednakost i solidarnost svih slojeva stanovništva.

Obzirom da su ovi navedeni strateški ciljevi Vlade Federacije Bosne i Hercegovine povezani sa Reformskom agendom 2015. – 2018. godine koju su prihvatile sve vlade u Bosni i Hercegovini i Programom ekonomskih reformi Federacije Bosne i Hercegovine 2017. – 2019., neophodno je podstaći sveobuhvatne strukturne reforme kako bi se održala makroekonomska stabilnost i pospješio rast i konkurentnost.

Važno je naglasiti da su utvrđeni prioriteti, kao i mjere koji su predviđeni agendom, podržani i od strane ključnih partnera u međunarodnim finansijskim institucijama i delegacije EU. U skladu sa Reformskom agendom i Programom ekonomskih reformi, strukturne reforme je neophodno provesti u slijedećim oblastima:

* Javne finansije, oporezivanje i fiskalna održivost;
* Poslovna klima i konkurentnost;
* Tržište rada;
* Reforma socijalne zaštite i penzija;
* Vladavina prava i dobro upravljanje;
* Reforma javne uprave.

# 3. MAKROEKONOMSKA KRETANJA U SREDNJOROČNOM PERIODU

## 3.1. Međunarodno makroekonomsko okruženje za period od 2013 – 2016. godine sa projekcijama

Pad ekonomskog rasta od 0,5% iz 2013. godine na nivou Euro zone potvrda je nestabilnosti makroekonomskog okruženja tog perioda.

Izlazak Euro zone iz recesije nakon dvije godine negativnog rasta, smanjenje svjetskih cijena, te deflacija, bili su među najznačajnijim faktorima ekonomskog rasta u 2014. godini, koji je iznosio 0,8%. Recesije u Hrvatskoj i Italiji su umanjene i svedene na negativnih 0,5% dok je recesija iz 2013. godine u Sloveniji (od 1%) preokrenuta u realni rast od 2,6%. Pored Slovenije, među važnijim trgovinskim partnerima i izvorima inostranih novčanih priliva Njemačka je također ostvarila zapažen rast sa stopom od 1,5%.

U eurozoni je u 2015. godini zabilježen blagi rast realnog BDP-a u procentu od 2,0%, dok je stopa nezaposlenosti iznosila 11,0% za istu godinu. U 2015. godini zabilježen je realan rast BDP-a Njemačke u procentu od 1,7%. Austrija je imala nešto niži rast BDP-a nego Njemačka i u 2015. godini je iznosio 0,7%. Italija je zabilježila realan rast u 2015. godini za 0,8%. Slovenija i Hrvatska bilježe blagi rast realnog BDP-a u 2015. godini, s tim što je Hrvatska imala rast za 1,8%, a Slovenija za 2,5%. Oporavak u privredi Srbije zabilježen je u 2015. godini po stopi od 0,8%. Kretanja realnog BDP-a u Makedoniji bilježila su rast za 3,3% u 2015. godini. Crna Gora je također zabilježila oporavak u 2015. godini sa realnim rastom BDP-a u procentu od 3,9%.

Prema prognozama EUROSTAT-a, očekivanja su da će realan rast EU privrede dostići 1,7% u 2016. godini, te predviđa se stopa nezaposlenosti u procentu od 10,5%. Realan rast BDP-a Njemačke prognoziran je za 2016. godinu u procentu od 1,9%, dok se za 2016. godinu u Austriji predviđa rast po stopi od 1,5%. Italija bi trebala zadržati isti nivo rasta 2016. godine, u iznosu od 0,7%.

Prema projekcijama u 2016. godini očekuje se rast GDP-a Slovenije za 2,2%, a u Hrvatskoj 2,6%. Za Srbiju, Makedoniju i Crnu Goru predviđaju se stope rasta GDP-a od 2,7%, 2,1% i 2,7% za 2016. godinu.

Privredna kretanja i projekcije u pojedinim zemljama EU, ali i zemljama regiona, imaju uglavnom pozitivan trend. Fokus izvoznih i ekonomskih mjera Federacije Bosne i Hercegovine, treba svakako usmjeriti na rast GDP-a u Njemačkoj, obzirom da udio izvoza u Njemačku u prvih devet mjeseci 2016. godine iznosi 19,2% od ukupnog izvoza. Interes FBiH je svakako i kretanje GDP-a u Italiji, ali i Hrvatskoj, obzirom da su ove dvije zemlje sa svojim udjelima također značajne u ukupnom izvozu. Što se tiče privrednih kretanja u Srbiji i Makedniji, mogu biti interesantna sa aspekta regionalnih konkurenata u koje odlaze investicije, ukoliko Bosna i Hercegovina ne stvori povoljniji ambijent za ulaganja i poslovanje privrednih subjekata.

## 3.2. Makroekonomska kretanja u Federaciji BiH za period od 2013. - 2016. godine

Tabela 1: Makroekonomski pokazatelji FBiH za period 2013. – 2016. godine (%)

|  |  |  |  |  |
| --- | --- | --- | --- | --- |
| Naziv | 2013 | 2014 | 2015 | 2016[[1]](#footnote-1) |
|
| Bruto domaći proizvod (realni) | 1,7 | 1,4 | 3,1 | 2,0 |
| Indeks industrijske proizvodnje | 7,3 | 0,1 | 2,2 | 2,2 |
| Izvoz roba | 5,7 | 4,2 | 6,3 | -1,0 |
| Uvoz roba | -1,4 | 5,3 | 3,1 | 0,8 |
| Pokrivenost uvoza izvozom | 56,4 | 55,8 | 57,5 | 57,0 |
| Stopa registrirane nezaposlenosti | 47,4 | 46,9 | 46,4 | 45,5 |
| Indeks potrošačkih cijena | -0,2 | -0,7 | -0,7 | -1,3 |

*Izvor: Federalni zavod za statistiku, Federalni zavod za programiranje razvoja*

Nešto slabiji makroekonomski pokazatelji u eurozoni u prethodnom periodu uticali su i na kretanja u Federaciji BiH i Bosni i Hercegovini u cjelini. Usporavanje ekonomske aktivnosti u razvijenim zemljama Evrope, kao što su Njemačka i Austrija, koje su značajni vanjskotrgovinski partneri BiH, svakako da je imalo uticaja i na našu privredu.

Međutim, u toku 2013. godine došlo je do stabiliziranja u eurozoni, Evropskoj uniji i regiji što se direktno odrazilo i na stabilizaciju prilika u Federaciji BiH, odnosno došlo je do rasta stopa realnog BDP-a, industrijske proizvodnje i izvoza.

Kretanje BDP-a na nivou BiH i Federacij BiH nastavlja pozitivan trend kako u 2014. godini, tako i u 2015. godini. Ostvareni BDP u BiH za 2015. godinu nominalno iznosi 28.540 miliona KM, pri čemu je ostvaren realan rast u procentu od 3,03%.[[2]](#footnote-2) U Federaciji BiH je također zabilježen realni rast BDP-a u 2015. godini od 3,1%.

Prema ocjenama Federalnog zavoda za programiranje razvoja očekuje se da će realan rast BDP-a u Federaciji BiH u 2016. godini iznositi 2,1%.[[3]](#footnote-3)

Industrijska proizvodnja u Federaciji Bosne i Hercegovine u prvih devet mjeseci 2016. godini u odnosu na isti period prethodne godine veća je za 2,2%. Također, i indikator rasta industrijske proizvodnje u 2016. godini identičan je indikatoru industrijske proizvodnje i iznosi 2,2%.

Pokrivenost uvoza izvozom je nešto niža u prva tri kvartala 2016. godine (57,0%), u odnosu na prethodnu godinu kada je 57,5% uvoza bilo pokriveno izvozom. Rast izvoza u 2015. godini za 6,3%, nije nastavljen i u prvih devet mjeseci 2016. godine, pa isti bilježi pad 1,0%. Uvoz je u 2015. godini zabilježio rast u procentu od 3,1%, a u prvih devet mjeseci 2016. godini rastao je po stopi od 0,8%.

Blagi rast privredne aktivnost u toku 2015. i početkom 2016. godine uticao je na pozitivna kretanja na tržištu rada. Prema statističkim podacima, prosječan broj ukupno zaposlenih u 2015. godini povećan je za 1,5%, i u prvih devet mjeseci 2016. godine također ostvaren je rast od 1,5%.

Stepen nezaposlenosti (registrovana nezaposlenost) u Federaciji BiH u 2015. godini iznosio je 46,4% (mjeren brojem nezaposlenih u odnosu na radnu snagu), a u prvih devet mjeseci 2016. godine stepen nezaposlenosti je nešto niži i iznosi 45,5%. Pored nedovoljnog rasta u zemljama EU zone, izostanka strukturnih reformi i pada investicija, ovako visokoj stopi nezaposlenosti u znatnoj mjeri doprinosi veoma velika prisutnost rada na „crno“, pri čemu su, pored stvarno nezaposlenih u ovaj podatak uključeni i zaposleni koji rade u neregistriranoj ekonomiji. Stopa nezaposlenosti u Federaciji BiH prema Anketi o radnoj snazi za 2015. godinu iznosi 29,1% (takođe predstavlja odnos broja nezaposlenih i radne snage) i znatno je niža u odnosu na zvaničnu (registrovanu) stopu nezaposlenosti.

U Federaciji Bosne i Hercegovine u 2015. godini zabilježena je deflacija u procentu od 0,7%. Po stopi od 1,7% zabilježen je pad cijena za prvih devet mjeseci u 2016. godini.

## 3.3. Makroekonomske projekcije za period od 2018. – 2020. godine

Osnovna pretpostavka projiciranog rasta u BiH se tiče ekonomskih kretanja u okruženju i to prije svega u smislu promjena izvozne tražnje, te inostranog finansiranja finalne potrošnje i investicija. Unutrašnje pretpostavke podrazumjevaju uobičajeni nivo političke stabilnosti, uz postepeno poboljšanje poslovnog okruženja. Osnovni scenarij podrazumijeva aranžman sa MMF-om koji bi pored direktnog uticaja na budžete trebao otvoriti vrata drugih međunarodnih finansijskih institucija u cilju finansiranja povećanja javnih radova. S druge strane, uspješna realizacija tog aranžmana u velikoj mjeri ograničava projicirani rast javne potrošnje i javnih rashoda uopšte. Rast je takođe projiciran uz pretpostavku odsustva elementarnih nepogoda u smislu poplava ili suša koje bi mogle značajno uticati na poljoprivrednu proizvodnju, te proizvodnju električne energije. Konačno, projekcija podrazumjeva povećanje svjetskih cijena koje bi pored porasta cijena bh izvoza i uvoza trebalo zaustaviti deflaciju iz prethodnog perioda.

Tako, prema projekcijama DEP-a, ekonomska aktivnost BiH u 2017. godini bi trebala porasti za 3,3%, nakon čega se projicira nešto viša realna stopa od 3,6% u 2018. godini. Ovo je približno na nivou prethodnih projekcija iz novembra 2016. godine obzirom da u međuvremenu nije došlo do značajnijih promjena pretpostavki ekonomskog rasta. Očekuje se da bi nosioci ekonomskih kretanja u ovom periodu bi trebali biti realni rast izvoza od preko 5% godišnje, te povećanje privatne potrošnje od 3,2% i investicija od 7,4-9%. S druge strane, očekivani porast domaće tražnje bi trebao rezultirati realnim povećanjem uvoza sa stopama nešto nižim u odnosu na izvoz.

Očekuje se da bi se ekonomski rast u periodu 2019-20. trebao odvijati u uslovima boljeg eksternog okruženja uz blago poboljšanje poslovne klime za investiranje. Pretpostavlja se sve veća dostupnost povoljnih međunarodnih izvora finansiranja za razvoj infrastrukture. S tim u vezi bi očekivano daljnje jačanje investicija do nivoa od 21% BDP-a u 2020. godini, trebalo biti glavni izvor postepenog jačanja ekonomskog rasta na realne stope od 3,8% i 4,1% u 2019. i 2020. godini.

Tabela 2: Makroekonomski pokazatelji i projekcije za BiH (2017. – 2020.)

|  |  |  |  |  |
| --- | --- | --- | --- | --- |
| Naziv | 2017 | 2018 | 2019 | 2020 |
| Bruto domaći proizvod (realni) % | 3,3 | 3,6 | 3,8 | 4,1 |
| Indeks industrijske proizvodnje % | 4,8 | 5,3 | 5,7 | 5,4 |
| Izvoz roba (nominalni) % | 7,1 | 7,9 | 8,3 | 7,9 |
| Uvoz roba (nominalni) % | 6,4 | 6,8 | 7,3 | 6,4 |
| Stope nezaposlenosti % | 40,4 | 39,0 | 37,7 | 36,4 |
| Stope rasta broja zaposlenih lica % | 2,2 | 2,3 | 2,2 | 2,3 |
| Nominalne stope rasta prosječne neto plate % | 1,9 | 2,2 | 2,4 | 2,4 |
| Indeks potrošačkih cijena % | 0,9 | 1,2 | 1,5 | 1,4 |

*Izvor: Direkcija za ekonomsko planiranje BiH[[4]](#footnote-4)*

U periodu 2018. – 2020. godina u zemljama Eurozone se očekuje oporavak privatne potrošnje, porast investicija, te povećanje ukupnog izvoza i uvoza, što će rezultirati intenziviranjem vanjskotrgovinske razmjene zemalja EU međusobno i sa ostatkom svijeta. Pored nastavaka ovih eksternih dinamika očekuje se i sve utjecajniji značaj internih dinamika kroz strukruralne reforme koje bi trebale biti u funkciji jačanja ukupne industrijske proizvodnje u BiH. Ova pozitivna dešavanja u neposrednom okruženju uz pravovremenu i dosljednu implementaciju strukturalnih reformi trebale bi rezultirati povećanjem iskorištenosti industrijskih kapaciteta u BiH koje se ogleda kroz povećani obim proizvodnje, viši nivo investicija kako kroz strana tako i domaća ulaganja, što bi u konačnici trebalo rezultirati rezultirati osjetnijim povećanjem zaposlenosti u BiH.

Planirana investiciona ulaganja u infrastrukturu i energetiku također bi trebala značajno doprinijeti jačanju kako građevinskog sektora u BiH tako i onih grana prerađivačke industrije koje su usko vezane uz građevinarstvo. Također se očekuje da energetski sektor koji je u prethodnom periodu bio jedan od nosilaca industrijske proizvodnje nastavi pozitivan trend rasta proizvodnje i dodatno osnaži industrijsku proizvodnju u BiH navedenom periodu. Prema projekcijama DEP-a ovo bi trebalo rezultirati godišnjim povećanjem bh. industrijske proizvodnje od preko 5% u odnosu na prethodnu godinu.

Potencijalni rizik za navedenu situaciju predstavlja neizvjesnost i još uvijek nedovoljno siguran ekonomski oporavak u užem i širem međunarodnom ekonomskom okruženju. Potencijalni rizik za ostvarivanje  navedenih pretpostavki može predstavljati  kašnjenje  odnosno  nizak  stepen implementacije reformskih zakona. Visok nivo integracije sa zemljama EU i regiona kroz trgovinske i finansijske tokove praktički određuje kretanje industrijske proizvodnje u BiH. Eventualno pogoršanje situacije na EU tržištu posebno u slučaju zemalja koje su glavni trgovinski partneri BiH pretstavlja najveći rizik po oporavak industrijske proizvodnje u BiH.

U Bosni i Hercegovini se očekuje postepeni oporavak tržišta rada. Stopa registrovane nezaposlenosti u BiH u 2017. godini mogla bi se smanjiti u odnosu na nivo prije krize.

Prvi pokazatelji na tržištu rada u 2017. godini ukazuju na nastavak smanjenja broja nezaposlenih lica (-5% g/g u januaru). Rast broja zaposlenih lica odnosno kreiranje radnih mjesta u periodu 2017. – 2020. godine zavisiće od nivoa investicija s jedne strane, ali i obima trgovine i industrijske proizvodnje. Bitno je napomenuti da najveći broj zaposlenih lica radi u području djelatnosti prerađivačke industije i trgovine na veliko i malo (oko 38%), što ukazuje koliki značaj za tržište rada imaju dešavanja u navedenim djelatnostima.

Prema predviđanjima DEP-a, u periodu 2017. – 2020. godine očekuje se rast investicija, trgovine i obima industrijske proizvodnje, što bi se pozitivno odrazilo na povećanje broja zaposlenih lica (2,2% 2017. godine, oko 2,3% 2018. – 2020. godine).

Prosječne neto plate bi mogle zadržati umjeren rast u posmatranom periodu (1,9% 2017. godine, 2,2% - 2,4% 2018. – 2020. godine). Generalno, bolji poslovni ambijent u BiH ali i šire, stvorio bi uslove za kreiranje radnih mjesta i postepeni porast broja zaposlenih lica. Buduća dešavanja u oblasti tržišta rada u BiH uglavnom su bazirana na predviđanjima u oblasti investicija, trgovine i uopšte poslovnom ambijentu. Time su i najveći rizici za navedene projekcije dešavanja u pomenutim oblastima.

Viši nivo ekonomskog rasta u BiH od preko 3% , uz viši nivo ulaganja (inostranih i domaćih), povećanje zaposlenosti i proizvodnje trebao rezultirati intenziviranjem i većom diverzifikacijom vanjskotrgovinske robne razmjene sa svijetom. Tokom ovog perioda očekuje se da bi trend rasta izvoza trebao biti nešto viši u odnosu na uvoz. Nosilac bh. izvoza u ovom periodu trebala bi biti prerađivačka industrija u okviru koje bi uz tradicionalne izvozne grane dodatni doprinos trebale biti i ostale djelatnosti koje mogu realizirati svoj izvozni potencijal. Osim toga reformski procesi i unaprijeđenje kako poslovnog okruženja, standardardizacije, te veća diverzifikacija izvoznih tržišta treba bi u značajnoj mjeri osnažiti bh.izvoz. Imajući u vidu i značaj sektora za proizvodnju eketrične energije u strukturi bh. izvoza očekuje se kontinuirani pozitivan doprinos i sa strane ovog sektora. Prema projekcijama DEP-a u periodu 2018. – 2020. godine mogu se očekivati godišnje realne stope rasta ukupnog izvoza od 5,6% , 5,5% i 4,4% respektivno.

Sa druge strane, rast domaće tražnje praćen porastom zaposlenih i njihovih primanja, te viši nivo ukupnih investicija u infrastrukturu i energetiku doveo bi do povećanja uvoza. Međutim, očekuje se da stope rasta uvoza budu nešto niže u odnosu na izvozne, tako da bi se realna stopa rasta ukupnog uvoza kretala od 5,3% u 2018., 5,2% u 2019., i 4,2% u 2020. godini. Ovako kretanje uvoza i izvoza će dovesti do blagog povećanja vanjskotrgovinskog deficita, a doprinos ekonomskom rastu bi negativan. Međutim, ipak bi tokom posmatranog perioda 2018. – 2020. godina usljed nešto bržeg rasta izvoza i povećanja njegovog udjela u BDP-u u odnosu na uvoz može očekivati stabilizacija vanjkotrgovinskog bilansa i nešto bolja pokrivenost uvoza izvozom na duži rok. Prema projekcijama DEP-a, do kraja posmatranog perioda očekuje se povećanje udjela izvoza u BDP-a na 37,1%, dok bi se udio uvoza u okviru BDP-a zadžao na nivou od oko 53%, a ukupna pokrivenost uvoza izvozom zaključno sa 2020. godinom iznosila bi na oko 68,9%.

Prethodno navedena kretanja mogu se očekivati ukoliko se ne desi neki od sljedećih događaja: turbulencija u funkcionisanju ekonomija glavnih trgovinskih partnera BiH, naglo povećanje izvoznih i uvoznih cijena glavnih robnih kategorija izvoza i uvoza, smanjenje industrijske proizvodnje, investicija, potrošnje, ali i novih elementarnih nepogoda, ili bilo čega drugog što bi uticalo na pogoršanje vanjskotrgovinske razmjene.

Strana direktna ulaganja za period 2017. – 2020. godine bi se nakon pada u prethodnom periodu kretala po stopi od 1,6%, 1,9%, 2,1% , 2,3%[[5]](#footnote-5) BDP u 2020. god.

SDU u 2017. godini bi iznosila oko 1,6% BDP. Moguće je očekivati nastavak privatizacije manjinskog udijela državnog kapitala u firmama iz prethodne godine u kojoj je su najinteresantnije su svakako „Sarajevo osiguranje“ d.d. Sarajevo, „Energoinvest“ d.d. Sarajevo i „Aluminij“ d.d. Mostar.

Najavljena je izgradnja više projekata iz oblasti elektroenergetike kao što su izgradnja vjetroelektrana VE"Gradina",VE“Kupres 1“[[6]](#footnote-6)i „VE Trusina“ sa ulaganjem iz UK („Kermas“[[7]](#footnote-7)i „Eol Prvi“) bi trebala da u narednom periodu mogla da donose značajnija sredstva. Nastavak izgradnje rezidencijalnih kompleksa u okolini Sarajeva „Green Valley City“[[8]](#footnote-8), „Compact Invest“ u naselju Otes[[9]](#footnote-9) te početak nakon zastoja u prošloj godini gradnje „Buroj ozone“ (opština Trnovo[[10]](#footnote-10)) bi takođe trebali da doprinesu povećanju SDU.Tu je i kompanija iz Italije „Pyrox“[[11]](#footnote-11) koja planira ulaganje u iznosu oko 150 mil. eura u projekte kogeneracije na drvnu biomasu u BiH.

Strana direktna ulaganja u 2018. godini bi se kretala oko 1,9% BDP. Ako bi došlo do promjene cijena na tržištu i povoljnijih uslova moguć je početak realizacije više projekata iz oblasti elektroenergetike koji su ranije odgođeni, „TE Ugljevik 3[[12]](#footnote-12)“ te „HE Ulog“ i „HE Mrsovo“. Moguća je privatizacije BH Telekom d.d. Sarajevo i HT Telekom d.d. Mostar čija bi prodaja značajno izmjenila iznos ulaganja u BiH[[13]](#footnote-13) .

Učešće stranih direktnih ulaganja u 2019. godini bi se povećala do 2,1% od BDP dok bi u 2020. godini bi iznosila 2,3% od BDP. Uz nastavak ulaganja u elektroenergetske projekte značajnija strana sredstva bi mogla donijeti i ulaganja u autoputeve na principu privatnog javnog partnerstva uz početak izgradnje puta (u dužini 80 km.) Banja Luka Prijedor-N.Grad, na principu privatnog partnerstva sa kineskom kompanijom „China Shadong Int. Economic & technical cooperation Group Ltd.“[[14]](#footnote-14)U izradu projekcije nije uzeta u obzir moguća privatizacija dijela „BH Telekoma“ dd Sarajevo i „HT Telekom“d.d. Mostar za koje još uvijek nije donešena odluka.

Rizici po SDU se najviše ogledaju u vidu odlaganju i odustajanju od izgradnje velikih elektroenergetskih objekata uz nezainteresovanost stranih ulagača pri provedbi procesa privatizacije preostalih dijelova državnog kapitala. Time bi se učešće SDU prema alternativnom scenariju kretalo od 1,5% u 2017.god., 1,7% u 2018. god., 1,9% u 2019. god. i 1,7% u 2020. godini. Najneizvjesnija je izgradnja „TE Ugljevik 3“ (cijene eksploatacije uglja najveći problem) a evidentno je kašnjenje izgradnje „HE Mrsovo“ od strane iste kompanije te izgradnje „HE Ulog“ od strane „EFT grupe“. Najavljeni i očekivani pad privrednog rasta NR Kine će se sigurno manifestovati kroz smanjeno interesovanje i učešće u kreditiranju infrastrukturnih i energetskih objekata koji su se pokazali kao dominantan oblik finansiranja.

Tabela 3: Makroekonomski pokazatelji Federacije BIH za period 2015.–2020. godina

|  |  |  |  |  |  |  |
| --- | --- | --- | --- | --- | --- | --- |
| **Indikator** | **Procjene ostvarenja** | | **Projekcije** | | | |
| **2015.** | **2016.** | **2017.** | **2018.** | **2019.** | **2020.** |
| Nominalni BDP u mil. KM | 18.677 | 19.274 | 20.160 | 21.087 | 22.183 | 23.521 |
| Nominalni rast u % | 4,8 | 3,2 | 4,6 | 5,2 | 5,2 | 6,0 |
| Realni BDP u mil. KM (prethodna g. = 100) | 18.528 | 18.254 | 19.920 | 21.816 | 21.919 | 23.173 |
| Realni rast u % | 3,1 | 2,1 | 3,4 | 3,8 | 4,0 | 4,5 |

*Izvor: Federalni zavod za programiranje razvoja i FMF*

Makroekonomske projekcije za period 2017. – 2020. godine, temeljene su na dostupnim informacijama o inputima i statističkim pokazateljima objavljenim do sredine septembra 2016. godine. Spor oporavak ekonomskih kretanja u međunarodnom okruženju, prije svega u EU, u 2015. i 2016. godini, doveli su do jačanja negativnih rizika, što je uticalo na makroekonomske projekcije. U domaćoj privredi, nakon realnog rasta ekonomskih aktivnosti u 2015. godini (3,1%), procjenjuje se blagi realni rast BDP-a u 2016. godini u procentu od 2,1%. Očekivanja su da će GDP zabilježiti realan rast u 2017. godini po stopi od 3,4%, u 2018. godini 3,8%, da bi u 2019., odnosno 2020. godini procjenjeni rast iznosio 4,0% i 4,5%.

Očekivanja su da u periodu 2017. – 2020. godine Federacija BiH ostvaruje kontinuirani rast izvozne aktivnosti i to u 2017. godini za 7,1%, u 2018. za 7,9%, te u 2019., odnosno 2020. godini za 7,9%. U istom periodu se očekuje rast uvoza u 2017. godini za 6,4%, dok su očekivanja za 2018. godinu povećanje uvoza za 6,8%., a u 2019. i 2020. godini očekuje se rast uvoza za 7,2% i 6,4%.

Imajući u vidu planirane aktivnosti Vlade Federacije BiH, očekuje se da bi ukupan broj zaposlenih u Federaciji BiH mogao dostići stopu rasta od 2,2% u 2017. godini, stopu rasta od 2,5% u 2018. godini i stopu rasta od 2,5% u 2019. godini, odnosno 2,3% u 2020. godini.

Prema rezultatima za prvih devet mjeseci, očekuje se smanjenje broja nezaposlenih u 2016. godini za 2,7%. U 2017. godini se očekuje smanjenje za 2,8%, u 2018. godini za 2,9%, te u 2019., odnosno 2020. godini smanjenje broja nezaposlenih za 3,0% i 3,5.

Očekivani oporavak ekonomskih aktivnosti u FBiH, u periodu 2017. – 2019. godine, temeljit će se na strukturnim reformama koje su predviđene Reformskom agendom i na ubrzanju investicijskog ciklusa, posebno investiranja u sektoru energetike. Povećanje investicijske aktivnosti očekuje se u trogodišnjem periodu za koji se donosi ovaj dokument, uz konstantno povećanje udjela investicijskih aktivnosti u BDP-u, koji se kreće od 14,9% u 2015. do 17,1% u 2020. godini. Procjene investicija su vezane za blagi ekonomski oporavak u EU i okruženju, što će pozitivno uticati i na ekonomski oporavak BiH i Federacije BiH.

# 4. FISKALNA POLITIKA U SREDNJOROČNOM PERIODU

## 4.1. Porezna politika i javni prihodi

Kao i u proteklom periodu, Vlada Federacije BiH i u periodu 2018-2020. godina nastavlja na realizaciji započetih aktivnosti, te praćenju provedbe politika i preuzetih obaveza iz Pisma namjere, potpisanog od strane Bosne i Hercegovine sa Međunarodnim monetarnim fondom. Također, primarni fokus će biti stavljen na provođenju reformi i svih zadataka ka pridruživanju Evropskoj uniji.

Prioriteti u oblasti porezne politike i javnih prihoda i u ovom periodu će biti usmjereni na nastavak aktivnosti izrade prijedloga zakonskih rješenja, kojima će se doprinijeti osiguranju i očuvanju ambijenta pogodnog privrednom rastu, sa stabilnim i predvidivim uslovima poslovanja, te poboljšanju naplate javnih prihoda, kao jednog od osnovnih agregata za planiranje razvojnih, socijalnih i ostalih društvenih potreba i obaveza.

Aktivnosti u oblasti porezne reforme usmjerene na modernizaciju porezne strukture, prvenstveno proširenjem porezne osnovice oporezivanjem svih izvora dohotka, a posebno naknada za topli obrok, prevoz i regres, nastavljaju se procedurama usvajanja propisa Zakona o porezu na dohodak i Zakona o doprinosima, koji su upućeni u parlamentarnu poceduru početkom marta 2017. godine. Cilj pomenutih Zakona je smanjenje opterećenja na primanja iz radnog odnosa, a u svrhu smanjenja cijene rada na tržištu, kao faktora pokretača povećanja zaposlenosti u Federaciji BiH. Analiza efekata primjene novih Zakona predstavlja aktivnost, koja bi se vršila u kontinuitetu. Nakon usvajanja Zakona, slijedit će usvajanje podzakonksih akata, kao i edukacija poreznih obvezanika i Porezne uprave Federacije BiH u njihovoj primjeni.

Proces rasterećenja privrede započet je projektom pojednostavljenja plaćanja javnih prihoda u Federaciji BIH *(USAID Projekat reforme fiskalnog sektora – FAR, 2014-2019),* čija provedba bi imala višestruke koristi i za obveznike i za Poreznu upravu Federacije BiH, kao što su uštede u vremenu i troškovima u odnosu na sadašnje stanje, smanjenje prosječnih troškova prikupljanja prihoda, kao i povećanje stepena dobrovoljnog izmirenja obaveza, olakšavajući privrednim subjektima da redovno izmiruju obaveze. U narednom periodu očekuje se nastavak aktivnosti procjene modela koji se mogu primjeniti.

Uz tehničku pomoć FAR projekta kreirana je i javnosti publikovana preliminarna verzija sveobuhvatnog interaktivnog Registra neporeznih prihoda u Federaciji BiH, struktuiranog prema vrsti naknada i taksi koje se naplaćuju, zakonodavnom okviru, obveznicima plaćanja, načinu uplate i pripadnosti. Potpunom implementacijom Registra uspostaviti će se kontrola i nadzor nad uvođenjem novih neporeznih prihoda, od strane svih nivoa vlasti, te će se na osnovu istog izvršiti analiza neporeznih prihoda u Federaciji BiH. Analiza bi trebala poslužiti kao osnov za davanje prijedloga smanjenja postojećih opterećenja za porezne obveznike, čime bi se stimulisalo povećanje stope zaposlenosti i rast novih privrednih ulaganja.

Projekat „one-stop-shop“ registracije privrednih društava, koji je započet u 2016. godini od strane Vlade Federacije BIH, a čija se potpuna realizacija očekuje u narednom periodu, obuhvatio je i dio koji se odnosi na poreznu registraciju odnosno dodjeljivanje identifikacionih brojeva. Izmjene i dopune podzakonskih akata iz ove oblasti predstavljaju kontinuitet, koji bi bio praćen izmjena i dopunama drugi propisa koji imaju direktan uticaj na porezne propise. Cilj ovog projekta je rasterećenje privrede i olakšanje vršenja djelatnosti.

U okviru djelatnosti igara na sreću u narednom periodu se očekuju izmjene propisa, koje bi utjecale na poreznu politiku ove djelatnosti, uzimajući u obzir da je u postupku proces izmjene i dopune Zakona o igrama na sreću kojim se iz Zakona o porezu na dohodak preuzima oporezivanje dobitaka od igara na sreću. U narednom periodu planiran je proces izmjene i dopune podzakonskih akata iz ove oblasti, kao i nastavak praćenja ove djelatnosti kroz izvještavanja od strane Porezne uprave FBIH.

U cilju stvaranja boljih historijskih podataka za planiranje javnih prihoda, te poboljšanja procesa izvještavanja između Federacije BiH i nižih nivoa vlasti, te ostalih korisnika javnih prihoda, u ovom periodu nastavlja se na uvođenju novog sistema izvještavanja o prikupljenim i raspoređenim javnim prihodima u Federaciji BiH, baziranog na direktnom preuzimanju podataka od strane Porezne uprave Federacije BiH, te njegovoj punoj primjeni.

Očekivanja od novog sistema za izvještavanje su višestruka, jer prije svega kvalitetni i pouzdani izvještaji o prikupljenim i raspoređenim javnim prihodima predstavljaju osnov za izradu plana prihoda u fazi budžetskog procesa, budući da isti predviđa okvir sredstava za finansiranje potrošnje i prioritetnih programa vlada svih nivoa vlasti u Federaciji Bosne i Hercegovine. Novi sistem izvještavanja će između ostalog služiti kao dobra podloga za donošenje strateških odluka od značaja za Federaciju BiH.

U oblasti javnih prihoda kontinuirano se provode i aktivnosti na sagledavanju zakonskih rješenja u oblasti pripadnosti i raspodjele javnih prihoda u Federaciji, sa posebnim naglaskom na davanje prijedloga za poboljšanje postojećeg vertikalnog i horizontalnog sistema raspodjele prihoda od indirektnih poreza. Zbog kompleksnosti rješavanja pitanja raspodjele javnih prihoda uključen je i Međunarodni monetarni fond (MMF), koji je dao određene preporuke i sugestije za raspodjelu prihoda, kao i potrebu rješavanja pitanja otplate vanjskog duga, čime bi se osigurala odgovornost odgovarajućih nivoa vlasti i transparentno upravljanje otplatom duga.

Prateći preporuke MMF-a, kao i zahtjeve i inicijative korisnika, Vladi Federacije BIH će se u narednom periodui dostaviti nacrt novog Zakona o pripadnosti javnih prihoda u Federaciji Bosne i Hercegovine.

Obzirom na stanje duga u Federaciji, u saradnji sa Svjetskom bankom, u narednom periodu će se raditi na pripremanju strategije upravljanja javnim dugom, koja bi prestavljaja početnu tačku u sagledavanju stanja javnog duga te koja bi bila početni korak ka usvajanja rješenja rješavanja javnog duga u Federaciji.

Uzimajući u obzir da je implementiran projekat mehanizma razmjene podataka o poreznim obveznicima između četiri porezne uprave (UINO, PUFBiH, PURS i PUBD) koji je uspostavljen uz pomoć MMF-a, odnosno potpuna uspostava informacionog sistema na način da svaka porezna uprava ima elektronski pristup informacijama koje se odnose konkretno na porezne obveznike, a koji se nalaze u drugim upravama, u narednom periodu očekuju se rezultati tih aktivnosti koji će se u kontinuitetu pratiti i analizirati. Cilj ovog projekta je suzbijanje sive ekonomije i porezne evazije, koje dovode do smanjenja javnih prihoda.

Također, u cilju izvršavanja efikasnijeg prikupljanja javnih prihoda, prateći izmjene Zakona koji regulišu direktne poreze, administrativne takse i ostale javne prihode, a u cilju smanjenja sive ekonomije i rada na crno planirano je usvajanja seta zakona kojim bi se uredili porezni postupci i proezne procedure, koji su u fazi pripreme, a sa sličnim rješenjima koji su u primjeni u Republici Srpskoj.

U 2017.godini očekuje se početak projekta u saradnji sa Svjetskom bankom. Svrha ovog projekta jeste pružanje podrške organima vlasti u daljem razvoju kapaciteta njihovih poreskih uprava. Projekat će: poboljšati zakonski okvir u cilju pružanja podrške u upravljanju porezima i provođenju kontrola i istraga, kako direktnih, tako i indirektnih poreza, jačati kapacitete za postepeno usvajanje savremenog pristupa upravljanju rizicima, te unaprijediti efikasnost u izabranim glavnim poslovnim procesima.

I u periodu 2018-2020. godina nastavljaju se aktivnosti provođenja reforme Porezne uprave Federacije kroz izmjene pravnih pretpostavki koje će omogućiti racionalnije i efikasnije djelovanje Porezne uprave kroz:

* izmjene organizacione struktrure i radnih procesa koji će promicati efikasnost, racionalnost i odgovornost;
* poticanje unaprijeđenja informacionih tehnologija i obnavljanje ljudskih resursa s ciljem bolje komunikacije sa poreznim obveznicima te brže i kvalitetnije pružanje usluga;
* unaprijeđenja dobrovoljnog poštivanja poreznih propisa kroz poreznu edukaciju, obavješavanje i komunikaciju sa poreznim obveznicima.

Također, kao i u proteklom periodu, nastavlja se kontinuirano provođenje aktivnosti na jačanju inspekcijskih organa u BiH, uvođenju preventivnih mjera za poticanje poštivanja propisa, kao i pooštravanje sankcija za nepoštivanje istih, uvođenju mehanizma kontrole za otkrivanje prevara, unapređenju sistema fiskalizacije u Federaciji BiH, kojim bi se minimiziralo prikrivanje ostvarenog prometa, a u cilju poboljšanja porezne disciplne, suzbijanja sive ekonomije, te postizanja efikasnije naplate javnih prihoda.

Realizacija prezentiranog plana aktivnosti zavisit će prije svega od političke stabilnosti i institucionalne spremnosti nosioca aktivnosti, kao i drugih nepredviđenih događaja koji bi eventualno usporili i/ili odgodili realizaciju istih.

## 4.2. Javni prihodi za period 2018 – 2020. godine

Prateći makroekonomske pokazatelje za ovaj srednjoročni period, u periodu 2018 – 2020. godina nastavlja se trend blagog rasta ekonomske aktivnost, što će prije svega biti uvjetovano daljim reformskim aktivnostima na poboljšanju poslovnog ambijenta. Bolji poslovni ambijent u ovom periodu bi trebao biti najveći pokretač privatnih investicija i stranih ulaganja, što će se direktno implicirati na tržište rada i cjelokupan rast.

Prikupljanje i raspodjela poreznih prihoda, prihoda po osnovu naknada i taksi, doprinosa i ostalih javnih prihoda vrši se u skladu sa važećim propisima na teritoriji Federaciji Bosne i Hercegovine. Prikupljenim javnim prihodima vrši se finansiranje funkcija Federacije BiH, kantona, jedinica lokalne samouprave, vanbudžetskih fondova, nadležnih tijela za ceste i ostalih korisnika javnih prihoda u Federaciji BiH.

U skladu sa planom, ukupni javni prihodi u 2018. godini iznose 8.103 miliona, u 2018. godini 8.328 miliona KM, dok je u 2020. godini planiran nivo od 8.582 miliona KM. Planirani iznosi prihoda, sa očekivanim rastom od oko 2,5% iz godine u godinu, uzimaju prosječno učešće od 24% u projektovanom GDP-u Federacije BiH.

U nastavku slijedi konsolidirani pregled izvršenja prihoda u 2016. godini i plan raspoloživih prihoda za period 2018 - 2020. godina u Federaciji BiH u koji su uključeni prihodi Budžeta Federacije BiH, kantonalnih budžeta, budžeta jedinica lokalne samouprave, nadležnih tijela za ceste i vanbudžetskih fondova.

Pregled pojedinačnog plana prihoda po nivoima vlasti i ostalim korisnicima također je prikazan u narednim tabelama.











U strukturi ukupnih prihoda, porezni prihodi predstavljaju najznačajniji izvor, sa najvećim učešćem prihoda po osnovu indirektnih poreza. Plan ove kategorije prihoda izvršen je u skladu sa planom prihoda od indirektnih poreza na Jedinstvenom računu, preuzetom od strane Odjeljenja za makroekonomsku analizu Uprave za indirektno oporezivanje (OMA), u aprilu 2017. godine. Isti se temelji na projekcijama kretanja makroekonomskih pokazatelja u navedenom periodu, kao i na historijskom trendu naplate ovih prihoda. Plan prihoda po osnovu indirektnih poreza uzima u obzir i efekte primjene Sporazuma o slobodnoj trgovini između Bosne i Hercegovine i EFTA, efekte nastavka kontinuirane harmonizacije akciza na cigarete sa standardima Evropske unije, kao i efekte primjene adaptiranog Sporazuma o stabilizaciji i pridruživanju EU.

Izvršenje raspoloživih prihoda po osnovu indirektnih poreza za budžete korisnika u Federaciji BiH direktno će ovisiti i o visini otplate vanjskog duga, s obzirom da se ukupan iznos prihoda sa Jedinstvenog računa, koji pripada Federaciji BiH, u skladu sa članom 21. Zakona o sistemu indirektnog oporezivanja („Službeni glasnik BiH“, broj: 44/03) umanjuje za iznos sredstava potrebnih za servisiranje vanjskog duga Federacije BiH. Također, naplata prihoda od indirektnih poreza ovisit će i od kvalitetne koordinacije svih korisnika, institucija Bosne i Hercegovine, entiteta i Brčko Distrikta, s jedne strane i svih korisnika prihoda od indirektnih poreza unutar Federacije BiH, s druge strane, a sa naglaskom na nastavak prilagođavanja koeficijenata za raspodjelu ovih prihoda korisnicima.



S obzirom da su projekcije javnih prihoda između ostalog bazirane i na predviđanjima kretanja makroekonomskih pokazatelja, odnosno usko vezane za kretanje privrednog rasta, postoji mogućnost drugačijeg kretanja plana javnih prihoda, ukoliko rast makroekonomskih pokazatelja bude ispod procijenjenog.

Realizacija planiranog nivoa javnih prihoda direktno zavisi i od izmjena poreznih politika, kao i drugačijeg ishoda drugih parametara kao što su promjena nivoa zaduženosti od planiranog, povećanje povrata PDV-a i odsustvo stabilnih koeficijenata raspodjele kada se radi o prihodima po osnovu indirektnih poreza, radu porezne administracije, te razvoju ostalih mogućih nepredviđenih događaja.

Projekcije su rađene pod pretpostavkom da neće doći do prenosa nadležnosti, sa nivoa Federacije BiH i kantona na nivo države ili kantona na nivo Federacije BiH ni zakonskih promjena u oblasti oporezivanja.

# 5. JAVNI DUG U SREDNJOROČNOM PERIODU

## 5.1. Stanje i projekcije javnog duga u periodu od 2018. – 2020. godine

Stanje i projekcije javnog duga su od izuzetne važnosti za kreiranje fiskalnih i razvojnih politika. Da bi se održala stabilnost fiskalnog sistema i obezbijedio osnov za razvojne inicijative, zaduživanje treba biti na realnim i održivim osnovama. Pregled stanja i projekcija javnog duga u ovom dokumentu se temelji na podacima o unutarnjem i vanjskom dugu u Federaciji BiH sa kojima raspolaže Federalno ministarstvo finansija, na Strategiji upravljanja dugom 2017.- 2019. i godišnjem planu zaduživanja za 2017. godinu.

### 5.1.1. Stanje javnog duga u Federaciji BiH u periodu od 2014. - 2016. godine

Ukupan dug Federacije, kantona, gradova, općina i javnih preduzeća u Federaciji BiH (u daljem tekstu: ukupan dug u Federaciji BiH[[15]](#footnote-15)) na dan 31.12.2016. godine iznosi 6.523,92 mil. KM, što predstavlja smanjenje za 13,24 mil. KM u odnosu na prethodnu godinu. U navedenom iznosu duga dug Federacije iznosi 3.846,14 mil. KM , što je 58,95% ukupnog duga u Federaciji. Učešće kantona u ukupnom dugu iznosi 7,34% (478,68 mil. KM), općina i gradova 2,74% (178,50 mil. KM), a javnih preduzeća i ostalih korisnika 30,97% (2.020,60 mil. KM).

|  |  |  |  |
| --- | --- | --- | --- |
| Struktura duga u Federaciji BiH u periodu 2014. - 2016. godina (u mil. KM) | | | |
| **Opis** | **2014.** | **2015.** | **2016.** |
| 1. Unutarnji dug u Federaciji BiH | 1.109,04 | 1.263,55 | **1.273,67** |
| 1.1. Unutarnji dug Federacije**[[16]](#footnote-16)** | 888,13 | 1.027,58 | **1.016,99** |
| 1.3. Unutarnji dug kantona | 167,18 | 174,46 | **199,87** |
| 1.4. Unutarnji dug općina i gradova | 53,74 | 61,51 | **57,01** |
| 2. Vanjski dug u Federaciji BiH | 5.143,90 | 5.273,61 | **5.250,05** |
| 2.1.Vanjski dug Federacije[[17]](#footnote-17) | 2.800,31 | 2.825,99 | **2.829,15** |
| 2.2.Vanjski dug kantona | 254,24 | 290,74 | **278,81** |
| 2.3.Vanjski dug općina i gradova | 99,40 | 106,30 | **121,49** |
| 2.4.Vanjski dug javnih preduzeća i ostalih korisnika | 1.989,95 | 2.050,58 | **2.020,60** |
| 3. Ukupno - dug u Federaciji BiH | 6.252,95 | 6.537,16 | **6.523,92** |
| 3.1. Ukupno - dug Federacije BiH | 3.688,44 | 3.853,57 | **3.846,14** |
| 3.2. Ukupno - dug kantona | 421,41 | 465,20 | **478,68** |
| 3.3. Ukupno - dug općina i gradova | 153,14 | 167,81 | **178,50** |
| 3.4. Ukupno - dug javnih preduzeća i ostalih korisnika | 1.989,95 | 2.050,58 | **2.020,60** |

*Dug Federacije BiH* na dan 31.12.2016. godine u iznosu od 3.846,14 mil. KM (20,07% BDP-a Federacije BiH[[18]](#footnote-18)), uključuje 2.829,15 mil. KM vanjskog duga (14,76% BDP) i 1.016,9 mil. KM unutarnjeg duga (ili 5,31% BDP-a).

*Dug kantona* na dan 31.12.2016. godine u iznosu od 478,68 mil. KM (2,50% BDP) odnosi se na 278,81 mil. KM vanjskog (1,46% BDP-a) i 199,87 mil. KM unutarnjeg duga ( 1,04% BDP-a).

*Dug općina i gradova* u iznosu od 178,50 mil. KM (0,93% BDP-a) odnosi se na 121,49 mil. KM vanjskog (0,63% BDP) i 57,01 mil. KM unutarnjeg dug (0,30% BDP).

*Dug javnih preduzeća* i ostalih korisnika na 31.12.2016. godine u iznosu od 2.020,60 mil. KM odnosi se na vanjski dug, što je predstavlja 10,55% u odnosu na BDP.

*Ukupan dug u Federaciji BiH* na dan 31.12.2016. godine u iznosu od 6.523,92 mil. KM (34,05% BDP-a) odnosi se na vanjski dug u iznosu od 5.250,05 mil. KM (27,40% BDP-a) i na unutarnji dug u iznosu od 1.273,67 mil. KM (6,65% BDP-a).

Odnos duga prema BDP u 2015. i 2016. godini

|  |  |  |  |  |  |  |  |
| --- | --- | --- | --- | --- | --- | --- | --- |
| **Godina** | BDP[[19]](#footnote-19) | **Stanje duga** (u mil. KM) | | | **Odnos duga prema BDP** | | |
| **Vanjski dug** | **Unutarnji dug** | **Ukupno** | **Vanjski dug** | **Unutarnji dug** | **Ukupno** |
|  |  | **Federacija BiH** | | |  | | |
| 31.12.2016. | 19.035 | 2.829,15 | 1.016,99 | 3.846,14 | 14,77% | 5,31% | 20,07% |
| 31.12.2015. | 18.204 | 2.825,99 | 1.027,58 | 3.853,57 | 15,13% | 5,50% | 20,63% |
|  |  | **Kantoni** | | |  |  |  |
| 31.12.2016. | 19.035 | 278,81 | 199,87 | 478,68 | 1,46% | 1,04% | 2,50% |
| 31.12.2015. | 18.204 | 290,74 | 174,46 | 465,20 | 1,56% | 0,93% | 2,49% |
|  |  | **Općine i gradovi** | | |  |  |  |
| 31.12.2016. | 19.035 | 121,49 | 57,01 | 178,50 | 0,63% | 0,30% | 0,93% |
| 31.12.2015. | 18.204 | 106,30 | 61,51 | 167,81 | 0,57% | 0,33% | 0,90% |
|  |  | **Javna preduzeća i ostali korisnici** | | |  |  |  |
| 31.12.2016. | 19.035 | 2.020,60 | 0 | 2.020,60 | 10,55% | 0,00% | 10,55% |
| 31.12.2015. | 18.204 | 2.050,58 | 0 | 2.050,58 | 10,98% | 0,00% | 10,98% |
|  |  | **Ukupno** | | |  |  |  |
| 31.12.2016. | 19.035 | 5.250,05 | 1.273,67 | 6.523,92 | 27,40% | 6,65% | 34,05% |
| 31.12.2015. | 18.677 | 5.273,61 | 1.263,55 | 6.537,16 | 28,24% | 6,77% | 35,00% |

### 5.1.2. Smjernice za upravljanje dugom

Za upravljanje dugom Federacije, u skladu sa Zakonom o dugu, zaduživanju i garancijama u Federaciji Bosne i Hercegovine[[20]](#footnote-20) nadležno je Federalno ministarstvo finansija-financija, a za upravljanje dugom kantona, gradova i općina Ministarstva finansija kantona, odnosno gradske i općinske službe za finansije.

Prema izvještajima tehničkih misija relevantnih finansijskih institucija, provedenih u cilju procjene performansi za upravljanje dugom i procjene učinka upravljanja dugom u Federaciji Bosne i Hercegovine, ključne preporuke se odnose na unaprijeđenje pravnog okvira i operativnih kapaciteta Federalnog Ministarstva finansija-financija, te na uspostavljanje adekvarnog sistema za evidentiranje i upravljanje dugom. S ciljem povećanja transparentnosti, fiskalne odgovornosti i predvidivosti zaduživanja Vlade Federacije BiH, od 2011. godine se kontinuirano radi na jačanju kapaciteta za upravljanje javnim dugom. Ove aktivnosti se provode uz tehničku pomoć međunarodnih finansijskih institucija. U saradnji sa Svjetskom bankom razvijen je Reformski plan upravljanja dugom, u skladu s kojim se priprema Strategija upravljanja dugom. Prema Reformskom planu, Federalno ministarstvo finansija, uz pripremu trogodišnje strategije, ima obavezu pripremiti Godišnji plan zaduživanja i kvartalne izvještaje o dugu FBiH. Izrada Program javnih investicija zakonska je obaveza kako za Vladu Federacije BiH, tako i kantonalne vlade.

U skladu sa Reformskim planom, izvršena je procjena važećeg pravnog okvira za upravljanje dugom i, na osnovu izvršene procjene, pristupilo se izradi novog Zakona a o dugu, zaduživanju i garancijama u Federaciji BiH. Usvajanjem novog Zakona o dugu Vlada Federacije će, između ostalog, pojačati kontrolu nad zaduživanjem nižih nivoa vlasti

Novim Zakonom o dugu bi se unaprijedio proces evidencije duga i garancija; revidirali postojeći limiti zaduženosti Federacije i njene izloženosti i to: prema kantonu, gradu i općini, prema jednom sektoru, pravnom licu ili grupi povezanih pravnih lica; utvrdile bi se granice izloženosti kantona, grada i općine prema jednom pravnom licu, a novi limiti zaduženja kantona, gradova i općina zavisili bi od njihove sposobnosti servisiranja obaveza u odnosu na ostvarene redovne prihode; propisali bi se pragovi zaduženosti u odnosu na BDP. Kako bi se osiguralo da izvještaji daju preciznu sliku finansijskog položaja i zaduženosti, bitno je da obuhvataju sve finansijske operacije za koje Vlada Federacije, vlade kantona, gradski ili općinski načelnici snose odgovornost, kao propisivanje obaveze smanjenja tekućih rashoda u slučaju da dug Federacije dosegne zakonom propisani limit.

Izrada Strategije upravljanja dugom, zasnovane na ciljevima upravljanja dugom utvrđenim Zakonom, postala bi i zakonska obaveza, a Vlada Federacije bi bila obavezna da u skladu sa Zakonom usvaja i Godišnji plan zaduživanja.

U cilju poboljšanja procesa evidentiranja i izvještavanja o dugu i garancijama, kao i povezanih kontrola, te stvaranja pretpostavki za praćenje propisanih limita izloženosti/zaduženja na svim nivoima vlasti (u automatskom alatu), potrebno je unaprijediti kapacitete i stvoriti tehničke pretpostavke za poboljšanje cjelokupnog procesa.

Strategijom upravljanja dugom 2017-2019[[21]](#footnote-21) definisani su ciljevi upravljanja dugom, koji će i u narednom periodu predstavljati prioritet, imajući u vidu potrebe Vlade Federacije da, uz održavanje prihvatljivog nivoa rizika, te srednjoročnih i dugoročnih troškova finansiranja, osigura finansijska sredstva za tekuće potrebe i investiciona ulaganja, kao i da nastavi aktivnosti na razvoju domaćeg tržišta vrijednosnih papira.

Kako Federacija Bosne i Hercegovine i dalje ima veliku potrebu za novčanim sredstvima za izgradnju i obnovu infrastrukture, izgradnju velikih energetskih projekata kao i za budžetsku podršku, izradom i usvajanjem trogodišnje strategije upravljanja dugom u Federaciji BiH (a koja je naslonjena na Dokument okvirnog budžeta Federacije BiH i Program javnih investicija Federacije), stvara se osnova za transparentnije i efikasnije korištenje i upravljanje javnim resursima.

Ugovaranje novih zaduživanja također podrazumijeva analizu i pažljivu selekciju, u zavisnosti od potreba za finansiranjem i dostupnih izvora finansiranja, a u svrhu realizacije ciljeva upravljanja dugom.

Srednjoročna strategija upravljanja dugom treba dati pregled troškova i rizika duga Federacije BiH u narednom periodu, pod pretpostavkom realizacije investicionih projekata u okviru prognoziranih makroekonomskih pokazatelja, te procijeniti troškove njegovog servisiranja ukoliko dođe do nepredviđenih šokova na tržištu u smislu variranja kamatnih stopa i deviznih kurseva.

Realizacijom zaduženja u cilju postizanja optimalnog portfolija duga nastojati će se minimizirati sveukupni rizici. Prilikom planiranja zaduživanja, voditi će se računa o održanju ravnomjerne strukture otplate duga po godinama u cilju minimiziranja rizika refinansiranja, maksimalno će se koristiti zaduživanje u EUR i KM sa fiksnim kamatnim stopama u cilju smanjenja valutnog i kamatnog rizika. Obaveze po novim zaduživanjima za investicione projekte treba da izmiruju krajnji korisnici kreditnih sredstava, kako bi visina duga Vlade Federacije BiH ostala u prihvatljivom okviru, obzirom da visina duga utječe na interes potencionalnih investitora za ulaganja u vladine vrijednosne papire i na direktne strane investicije.

Strategijom definisane kvantitativne strateške mete na kraju 2019. godine su slijedeće:

-prosječno vrijeme dospijeća kredita (ATM) ne bi trebalo biti manje od 6,5 godina;

-prosječno vrijeme refiksiranja kredita (ATR) ne bi trebalo biti manje od 4 godine i

-učešće servisiranja kamata po osnovu duga u prihodima treba biti manje od 10%.

Strategijom utvrđene bruto potrebe Vlade Federacije BiH za finansiranjem u periodu 2017-2019. godina.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Plan povlačenja ino kredita, u mil. KM | | | | | | | | |
|  | | 2017. | | 2018. | | 2019. | | 2020. |
| Program javnih investicija 2017-2019[[22]](#footnote-22) | | 823,30 | | 648,60 | | 214,50 | | 300,00 |
| MMF\_EFF 2017-2019 | | 262,60 | | 220,30 | | 129,40 | | 0 |
| Svjetska banka -DPL kredit | | 20,00 | | 20,00 | | 20,00 | | 0 |
| **UKUPNO** | | **1.105,90** | | **888,90** | | **363,90** | | **300,00** |
| Primici od domaćeg zaduživanja, u mil. KM | | | | | | |  | |
|  | 2017. | | 2018. | | 2019. | | 2020. | |
| Trezorski zapisi | 360,00 | | 360,00 | | 360,00 | | 360,00 | |
| Trezorske obveznice | 0,00 | | 120,00 | | 90,00 | | 120,00 | |
| **UKUPNO** | **360,00** | | **480,00** | | **450,00** | | **480,00** | |

### 5.1.3. Projekcija otplate i stanja duga u Federaciji BiH u periodu od 2012 - 2020. godine

Vanjska finansijska sredstva koja stoje na raspolaganju BiH u periodu 2017-2019 procjenjuju se na 2.404,6 mil. KM. Uzimajući u obzir troškove i rizike ugovaranja ovakvih zajmova, Vlada FBiH će nastaviti sa politikom zaduživanja putem BiH kod multilateralnih institucija, a procjene ukazuju da bi se 59% potreba moglo zadovoljiti finansiranjem iz multilateralnih izvora. Međutim, zbog prestanka pristupa BiH IDA sredstvima, vanjsko finansiranje će se pomjeriti prema manje koncesionalnom.

Ugovorena a neangažovana sredstva na kraju decembra 2016. godine iznosila su 894,0 mil. KM. Pored toga, u postupku odobravanja, od identificiranih multilateralnih i bilateralnih kreditora su zajmovi u iznosu oko 2.404,6 mil. KM, namijenjeni za finansiranje određenih infrastrukturnih projekata, kao što su projekti izgradnje cesta, autocesta i energetskih objekata. Kod budžetske podrške, MMF i Svjetska banka i dalje ostaju primarni izvori finansiranja

Prema projekcijama, stanje duga u Federaciji BiH u periodu 2018. – 2020. godine veće je od stanja duga na kraju 2016. godine, što je posljedica povećanja vanjskog duga u Fedraciji BiH (finansiranje priojekata uključenih u federalni i kantonalne programe javnih investicija, povlačenje sredstava MMF-a i Svjetske banke (EFF i DPL). Povećanje vanjskog zaduživanja najviše će se odraziti na stanje duga javnih preduzeća. Istovremeno, očekuje se smanjenje unutarnjeg duga, pri čemu bi se najviše smanjio unutarnji dug Vlade Federacije BiH.

Projekcije otplate i stanja duga u periodu od 2017. – 2020. godine (u KM)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2016.** | **2017.** | | **2018.** | | **2019.** | | **2020.** | |
| Opis | Stanje duga | Otplata glavnice | Stanje duga | Otplata glavnice | Stanje duga | Otplata glavnice | Stanje duga | Otplata glavnice | Stanje duga |
| 1. Unutarnji dug u FBiH[[23]](#footnote-23) | **1.273.868.981** | **595.677.435** | **1.076.511.546** | **482.612.765** | **1.076.148.781** | **544.160.706** | **982.238.075** | **622.467.576** | **839.770.499** |
| 1.1. Unutarnji dug F BiH | 1.016.990.955 | 528.301.439 | 848.689.516 | 420.795.620 | 907.893.896 | 495.747.789 | 862.146.107 | 579.807.147 | 762.338.960 |
| 1.2. Unutarnji dug kantona | 199.867.906 | 58.447.639 | 179.740.267 | 54.642.669 | 127.347.598 | 42.601.631 | 84.995.967 | 37.233.333 | 47.762.634 |
| 1.3. Unutarnji dug općina i gradova | 57.010.119 | 8.928.357 | 48.081.762 | 7.174.476 | 40.907.286 | 5.811.286 | 35.096.001 | 5.427.096 | 29.668.905 |
| 2. Vanjski dug u FBiH[[24]](#footnote-24) | **5.250.047.181** | **543.771.401** | **5.817.285.780** | **588.943.192** | **6.130.262.588** | **510.682.436** | **5.995.250.152** | **446.110.818** | **5.849.139.334** |
| 2.1. Vanjski dug F BiH | 2.829.145.871 | 383.049.243 | 2.864.476.628 | 351.432.238 | 2.816.224.390 | 260.215.631 | 2.722.208.759 | 178.498.739 | 2.643.710.020 |
| 2.2. Vanjski dug kantona | 278.808.813 | 49.018.772 | 234.900.041 | 31.410.082 | 216.509.959 | 21.305.045 | 206.974.914 | 15.045.490 | 191.929.424 |
| 2.3. Vanjski dug općina i gradova | 121.488.147 | 6.777.957 | 114.710.190 | 6.701.291 | 108.008.899 | 9.412.834 | 98.596.065 | 9.593.708 | 89.002.357 |
| 2.4.Vanjski dug javnih preduzeća i ostalih korisnika | 2.020.604.350 | 104.925.429 | 2.603.198.921 | 199.399.581 | 2.989.519.340 | 219.748.926 | 2.967.470.414 | 242.972.881 | 2.924.497.533 |
| 3. Ukupno dug u FBiH | **6.523.916.162** | **1.139.448.836** | **6.893.797.326** | **1.071.555.957** | **7.206.411.369** | **1.054.843.142** | **6.977.488.227** | **1.068.578.394** | **6.688.909.833** |
| 3.1. Ukupan dug F BiH | 3.846.136.826 | 911.350.682 | 3.713.166.144 | 772.227.858 | 3.724.118.286 | 755.963.420 | 3.584.354.866 | 758.305.886 | 3.406.048.980 |
| 3.2. Ukupan dug kantona | 478.676.719 | 107.466.411 | 414.640.308 | 86.052.751 | 343.857.557 | 63.906.676 | 291.970.881 | 52.278.823 | 239.692.058 |
| 3.3. Ukupan dug općina i gradova | 178.498.266 | 15.706.314 | 162.791.952 | 13.875.767 | 148.916.185 | 15.224.120 | 133.692.065 | 15.020.804 | 118.671.261 |
| 3.4. Ukupan dug javnih preduzeća i ostalih korisnika | 2.020.604.350 | 104.925.429 | 2.603.198.921 | 199.399.581 | 2.989.519.340 | 219.748.926 | 2.967.470.415 | 242.972.881 | 2.924.497.534 |

1. Podaci za 2016. godinu odnose se na devet mjeseci (I-IX 2016. godine), dok je Federalni zavod za statistiku objavio realne

   stope rasta BDP-a u 2016. godini za prvi i drugi kvartal. [↑](#footnote-ref-1)
2. U dokumentu je korišten pokazatelj BDP-a za Bosnu i Hercegovinu, proizvodni pristup, prema pokazateljima BHAS. [↑](#footnote-ref-2)
3. Procjenjeni podatak Federalnog zavoda za programiranje razvoja na bazi zvanično objavljenog podatka FZS-a

   za prva tri kvartala 2016. godine. [↑](#footnote-ref-3)
4. Dokument okvirnog budžeta – makroekonomske projekcije 2017 – 2019, DEP, mart 2016. godine [↑](#footnote-ref-4)
5. Oko 510 mil.KM u 2017. god, 630 mil.KM 2018. god., 735 mil. KM u 2019. god. i 850 mil. KM u 2020. god. [↑](#footnote-ref-5)
6. Gradina d.o.o. oko 150 mil Eur. ii Kamen dent d.o.o., procjena oko 70 mil. Eur. [↑](#footnote-ref-6)
7. Vrijednost VE Trusina oko 65 mil. EUR, koncesija za izgradnju dodijeljena firmi Eol prvi iz Srbije. [↑](#footnote-ref-7)
8. http://greenvalleyuae.com/projects.php?id=13&stat=gallery&lang=en [↑](#footnote-ref-8)
9. <http://cic.ba/bs/compact-invest-ulaze-50-mil-km-u-izgradnju-kompleksa-sarajevo-waves-na-ilidzi-2/> [↑](#footnote-ref-9)
10. „Buroj Property Development“ iz UAE nije uzeto u projekciju. [↑](#footnote-ref-10)
11. http://www.fipa.gov.ba/novosti/aktivnosti/default.aspx?id=9227&langTag=en-US. [↑](#footnote-ref-11)
12. „TE Ugljevik 3“ bi gradila sa kineskom "China Power Engineering Consulting Group Corporation". [↑](#footnote-ref-12)
13. Vrijednost nije uključena u projekciju. [↑](#footnote-ref-13)
14. http://www.autoputevirs.com/aprs/DefaultLang.aspx?lang=cir&lang2=lat. [↑](#footnote-ref-14)
15. Ukupan dug u Federaciji se odnosi na obaveze preuzete po osnovu vanjskog duga bivše Jugoslavije, preuzete unutarnje obaveze, zaduživanje na domaćem tržištu, uključujući emisiju obveznica i trezorskih zapisa i novo vanjsko zaduženje [↑](#footnote-ref-15)
16. Dug Federacije predstavlja dug Vlade Federacije BiH [↑](#footnote-ref-16)
17. Dug Vlade Federacije koji se otplaćuje iz Budžeta FBiH i koji nije supsidijarno prenesen na krajnje korisnike [↑](#footnote-ref-17)
18. BDP-a Federacije BiH: prva procjena Federalnog zavoda za statistiku navedeno u Saopćenju broj: 10.3.4 od 31.03.2017. godine [↑](#footnote-ref-18)
19. BDP za 2015. –stalne cijene u cijenama prethodne godine; izvor: Statistički godišnjak7ljetopis FBiH 2016 [↑](#footnote-ref-19)
20. Zakon o dugu, zaduživanju i garancijama u Federaciji Bosne i Hercegovine („Službene novine Federacije BiH“, br: 86/07, 24/09, 44/10 i 30/16) [↑](#footnote-ref-20)
21. Strategiju upravljanja dugom Vlada Federacije još uvijek donosi u skladu sa Reformskim planom, obzirom da obaveza njenog donošenja nije Zakonom propisana [↑](#footnote-ref-21)
22. Za 2020. godinu izvršena procjena povlačenja ino kredita za finansiranje projekata [↑](#footnote-ref-22)
23. Projekcije za unutarnji dug u Federaciji BiH bazirane su:

    Za Federaciju BiH na:

    postojećem dugu Federacije sa stanjem na dan 31.12.2016. godine i otplatama duga koje se odnose na isti,

    otplatama za IX emisiju obveznica za izmirenje stare devizne štednje

    planiranom izdanju i otplatama tržišnih vrijednosnih papira Federacije BiH prema indikativnom kalendaru za 2017. godinu

    procjeni izdanja tržišnih vrijednosnih papira Federacije BiH u periodu 2018-2020. godina i otplata po njihovom dospijeću

    Za kantone na:

    postojećem dugu kantona sa stanjem na dan 31.12.2016. godine i otplatama koje se odnosi na isti

    planiranom izdanju obveznica Kantona Sarajevo u 2017. godini i otplatama po njihovom dospijeću

    procjeni domaćeg zaduženja kantona za finansiranje projekata (na osnovu kantonalnih programa javnih investicija 2017-2019 za kantone Bosansko-podrinjski, Sarajevski, Tuzlanski, Kanton 10 i Zeničko-dobojski)

    Za gradove i općine na:

    postojećem dugu sa stanjem na dan 31.12.2016. godine i otplatama koje se odnose na isti i ne uključuju nova zaduženja [↑](#footnote-ref-23)
24. Projekcije za vanjski dug u Federaciji BiH bazirane su na:

    postojećem vanjskom dugu Federacije BiH, kantona, gradova, općina, javnih preduzeća i ostalih korisnika sa stanjem na dan 31.12.2016. godine i otplatama koje se odnose na isti

    procjeni povlačenja sredstava MMF-a (EFF) i Svjetske banke (DPL)

    procjeni zaduženja za finansiranje projekata uključenih u PJI Federacije i procjeni zaduženja kantona za finansiranje projekata (na osnovu kantonalnih programa javnih investicija 2017-2019 za kantone Bosansko-podrinjski, Sarajevski, Tuzlanski, Kanton 10 i Zeničko-dobojski) [↑](#footnote-ref-24)